b'\n_START_ARTICLE_\nVesa Ristim\xc3\xa4ki\n_START_SECTION_\nUra\n_START_PARAGRAPH_\nRistim\xc3\xa4ki valmistui Tampereen yliopistosta kauppatieteen maisteriksi p\xc3\xa4\xc3\xa4aineenaan markkinointi vuonna 1993. Opiskeluaikanaan h\xc3\xa4n toimi Tullikamarin Klubin toimitusjohtajana vuosina 1989\xe2\x80\x931992. Vuonna 1993 Ristim\xc3\xa4ki aloitti Helsingin yliopiston ylioppilaskunnan omistaman Vanhan ylioppilastalon HYY:n kulttuurikeskuksen toiminnanjohtajana. Vuotta my\xc3\xb6hemmin h\xc3\xa4n siirtyi Oy Gaudeamus Ab:n palvelukseen Vanhan Ylioppilastalon p\xc3\xa4\xc3\xa4llik\xc3\xb6ksi teht\xc3\xa4v\xc3\xa4n\xc3\xa4\xc3\xa4n kulttuuri- ja ravintolatoiminnan uudelleenorganisointi.  _NEWLINE_Ristim\xc3\xa4ki j\xc3\xa4tti Vanhan vuonna 1997 ja osti osuuden Popzoo Promotions Oy:st\xc3\xa4 ryhtyen Jarmo "Elukka" Eskelisen yhti\xc3\xb6kumppaniksi. Ristim\xc3\xa4ki toimi Popzoon toimitusjohtajana vuosina 1997\xe2\x80\x932006. PopZoo vastasi Helsingin juhlaviikkojen Huvila-teltan tuottamisesta ja taiteellisesta johtajuudesta vuosina 1996\xe2\x80\x932000. Yritys siirtyi Eastwayn omistukseen 2007. _NEWLINE_Sek\xc3\xa4 Ristim\xc3\xa4ki ett\xc3\xa4 Eskelinen ovat olleet Helsingin kaupunkikulttuuriin vaikuttavia henkil\xc3\xb6it\xc3\xa4 1990-luvulta eteenp\xc3\xa4in. He toimivat n\xc3\xa4kyv\xc3\xa4sti Helsingin kulttuurip\xc3\xa4\xc3\xa4kaupunkivuotena 2000. Art goes Kapakka -tapahtuman jakaman Helsinki hauskemmaksi -palkinnon Ristim\xc3\xa4ki sai vuonna 2004.  _NEWLINE_Vuosina 2007\xe2\x80\x932013 Ristim\xc3\xa4ki toimi Eastwayn johtoteht\xc3\xa4viss\xc3\xa4 p\xc3\xa4\xc3\xa4tyen Eastway Liven toimitusjohtajaksi 2013. Vuoden 2014 elokuussa Ristim\xc3\xa4ki ryhtyi j\xc3\xa4lleen yritt\xc3\xa4j\xc3\xa4ksi ja perusti oman No Fear Agency & Promotion Oy:n, joka tuottaa tapahtumia ja konserttikiertueita. Ristim\xc3\xa4ki konsultoinut useiden tapahtumatilojen konseptointia ja rakentamista sek\xc3\xa4 laatinut tapahtumatuotantoon ja festivaalien kehityssuunnitelmia Helsingin ja H\xc3\xa4meenlinnan kaupungeille. Toteutuneista hankkeista t\xc3\xa4rkein on Turun Logomon suunnitteluvaiheen liiketoiminnan konsultointi sek\xc3\xa4 Kotkan tapahtumakeskuksen konseptin suunnittelu (ty\xc3\xb6n alla 2016\xe2\x80\x932018). Useat konsultoinneista h\xc3\xa4n on toteuttanut yhteisty\xc3\xb6ss\xc3\xa4 Pink Eminence Oy:n Outi Raatikaisen kanssa. Lis\xc3\xa4ksi Welldonen Risto Juvosen kanssa h\xc3\xa4n suunnitteli Bio Rexin konserttisalihanketta vuonna 1996 ja oli mukana kehitt\xc3\xa4m\xc3\xa4ss\xc3\xa4 Linnanm\xc3\xa4en vesitornin suunnitelmaa konserttisaliksi 2006-2007. N\xc3\xa4m\xc3\xa4 suunnitelmat eiv\xc3\xa4t ole toistaiseksi toteutuneet.\n_START_SECTION_\nTuotantoja\n_START_PARAGRAPH_\nUransa aikana Vesa Ristim\xc3\xa4ki on tuottanut yli 2000 tapahtumaa. Esimerkiksi elektronisen musiikin Koneisto-festivaalit Helsingiss\xc3\xa4 2000-luvun alussa olivat PopZoon tuottamia. Vuonna 2014 h\xc3\xa4n tuotti suomalaisen kirjallisuuden laajimman t\xc3\xa4h\xc3\xa4nastisen kansainv\xc3\xa4lisen esitt\xc3\xa4ytymisen Finland Cool Frankfurtin kirjamessuille ja vuonna 2018 h\xc3\xa4n tuotti yhdess\xc3\xa4 Alt Agencyn kanssa loppuunmyydyn Wigwam 50 v. -kiertueen.'